Óravázlat

Iskola: Rákóczi Ferenc Általános Iskola

Pedagógus neve: Török Enikő Andrea

Osztály: 3.-4. osztály

A foglalkozás támája: Drámajátékos segítség az elfogadásért

A foglalkozás célja: Kommunikációs és szociális kompetenciák fejlesztése. Figyelem, emlékezet, empátia fejlesztése. A pozitív és negatív belső tulajdonságok felismerése és szembeállítása a főhős megismerése kapcsán. Az egymásért és a környezetért való felelősségtudat megvilágítása.

Tantárgyi kapcsolódás: magyar nyelv, környezetismeret, személyiségfejlesztés.

Felhasználási javaslat: anyanyelv, személyiségfejlesztés óránvagygyermeknapi foglalkozásként, esetleg vakáció előtti héten az utolsó napokban.

Időtartam: 90 perc

Módszerek: magyarázat, beszélgetés, drámajáték, szemléltetés,

Eszközök: számítógép, Szitakötő folyóirat-2021-3 ősz-55. szám, újságpapír, íróeszközök,

A4-es papírok, gyógynövényes kártyák, kártyák egy-egy sárkányos tudnivalóval.

Felhasznált irodalom: Szitakötő folyóirat-2021-3 ősz- 55. szám

Kovács Zoltán Tibor: Sárkánymentes övezet

<https://ligetmuhely.com/szitakoto/kovacs-zoltan-tibor-sarkanymentes-ovezet/>

Andóczi Balogh Éva (2008): *Észrevétlen kutatás*. Nemzeti Tankönyvkiadó, Budapest, 14.

Török Enikő Andrea: Varázsige-lásd a mellékletben!

Török Enikő Andrea (2005): 404 drámajáték, Hoppá Kiadó, Marosvásárhely

 AZ ÓRA MENETE

**Ráhangolás: Mindenki a barátom játék**

Üljetek le a körben elhelyezett székekre. Amikor azt mondom: Mindenki a barátom,… megfigyeled, mit mondok, és ha illik rád, helyet cserélsz a társaiddal. Lesznek külső és belső tulajdonságok is. Ha azt mondom: Nekem nincsen barátom. - akkor, mindenki helyet cserél.

Pl. Mindenki a barátom, aki szőke, aki szemüveges, aki alacsony, aki kedves, aki vidám, aki bátor, akinek három feje van.

**Beszélgetés**

- Kinek lehet három feje?

- A sárkányoknak.

- Mit tudtok még a sárkányokról?

Elmondják.

**Igaz-Hamis játék**

Egy kis sárkánytani kiképzést kaptok.

Döntsétek el, hogy igaz vagy hamis:

Mindenki kap egy kártyát, olvassa fel a rajta lévő szöveget, és döntse el, igaz vagy hamis.

A kártyákon a következő szövegek vannak:

|  |
| --- |
| SÁRKÁNYTAN |
| IGAZ KIJELENTÉSEKSárkány van 3,7,9,12,24 fejű.Kínában a sárkány a hatalom jelképe.A keresztény hagyomány szerint több szent is felvette a harcot a sárkánnyal: Szent György, Szent Mihály.Volt olyan sárkány, amelyik repülni is tudott.A legtöbb sárkány lakhelye barlang, tó vagy mocsár.Általában egy sárkány 4-5 m magas.A sárkány fegyverei: tűz, farok, karmok, szarvak.A sárkányok tojással szaporodnak.Sárkányfogról több legendás történetben olvashatunk.A sárkány húsevő.Többféle sárkány ismert: Barlangi sárkány, Ázsiai lung, Mexikói sárkánykígyó, Kínai kígyó, Erszényes sárkány. | HAMIS KIJELENTÉSEKNincs egyfejű sárkány.A sárkányok a mesében nem rabolták el a királylányokat.A sárkányok arról híresek, hogy nem tudnak tüzet okádni.A sárkányok a királyi palotában élnek.A sárkány testét szőr borítja.(Pikkely.)A sárkány a fiókáit nem gondozza.A sárkány feladata a mesékben, hogy elbeszélgessen az őt kihívó lovaggal.A sárkányok nem rokonok a kígyókkal.A sárkánynak gyenge a látása.A sárkánynak nincs méregfoga. |

(Andóczi 2008: 14.)

**LEVÉL**

KEDVES GYEREKEK!

,,*Segítségeteket kérem, mert engem senki nem ért meg. Sajnos nekem csak két fejem van, ezért sokan csúfolnak. Nem tudom, mit tegyek.*

*A kétfejű sárkány.*

 *A hét törpe bányája…”*

**Beszélgetés**

- Hogyan tudnátok segíteni?

Elmondják.

**Térmeghatározós játék**

Még jó, hogy kitanultuk a sárkánytant, meglátogathatjuk a sárkányokat.

Ha készen álltok, induljunk el a sárkányok földjére! Kövessétek a mozdulataimat!

Előbb nagyon puha talajon haladunk, aztán szúróssá válik, melyet még a legvastagabb talpú cipőn keresztül is érezni lehet. Elértünk egy hegyhez. Felmászunk rá. Nehezen kapunk levegőt. Veszélyes mocsárhoz érkeztünk, csak a kövekre lépjetek, mert elsüllyedhettek (Közben újságpapírokat teszek le, csak azokra lehet lépni.) Kezd forrósodni a talaj, meg ne süljön a lábatok.

Végre megérkeztünk!

**Hangaláfestés**

A közelben sok sárkány él. Messziről is hallatszik a hangjuk.

Hol lehetnek a sárkányok? Hallani szeretném a hangjukat legalább. Utánozzátok a sárkányok hangját. Ha felemelem a kezem hangosan, ha középre teszem, közepesen, ha leteszem, halkan hangoztassátok azt, hogy is tesz egy sárkány.

**Narráció**

Remélem, a sárkányok meghallották, hogy itt vagyunk, mert itt lakik a Sárkányok Királya az Irdatlan Hegy belsejében. A közelében él a népe.

**Állókép**

Mutassátok be a Sárkánykirályt és a népét! Vigyázzatok, a sárkányoknak egy, három és tizenkét fejük van. Ők boldogok. De van egy nagyon szomorú, távol a többitől, akinek 2 feje van.

**Narráció**

Ez a szomorú kétfejű sárkány találkozott egy boszorkánnyal, akinek elpanaszolta a bánatát, hogy nem találja helyét a sárkányok között, mert másnak érzi magát, mint a többiek.

A jólelkű boszorkány megoldást talált a sárkány gondjára.

Megmutatta a kétfejű sárkánynak ,,Tükörország lelőhelyét és pontos térképét, ahol a tükörsima tükrű, bűvös tó mellett kétfejű sárkányok élnek egy ősi sziklaüregben… Cserébe azt kérte a sárkánytól, segítsen elkészíteni a varázstükröt.”

Számtalan gyógynövényt használt fel a boszorkány, hogy segíthessen a sárkánynak.

**A teljes csoportot megmozgató játék**

Mindenki kap egy gyógynövényes kártyát.

A kártyákon a következő gyógynövények képei vannak névvel, vagy csak a gyógynövények neve:

borsmenta, burgonya, bazsalikom, búzavirág

citromfű, csalánlevél, csalángyökér, csipkebogyó

fokhagyma, fűzfakéreg, fekete áfonya, fekete bodza

köménymag, kökény, körömvirág, komló

Adogassátok egymásnak és mondjátok a gyógynövény nevét. Pl. Ez bazsalikom. Ez komló.

Majd alakítsatok csoportokat, aszerint, hogy kinek milyen betűvel kezdődik a gyógynövénye.

**Szerep a falon**

Mindegyik csapat írja fel egy lapra, milyen pozitív megerősítéseket, jó tulajdonságokat mondhatott a jó boszorkány segítségképpen!

**Például:** Bátor vagy!Vidám vagy! Kedvességed magával ragad! Álmodozó lettél. Jólelkű vagy. Ártatlanságod elvarázsol.

barátságos, segítőkész, szeretetreméltó, lelkes, jó szándékú, okos, stb

**Narráció:**

Ennyi kedvesség és egy kis varázslat hatására a kétfejű sárkány összebarátkozott a boszorkánnyal. Aztán a sárkány boldogan vonult ki a hét törpe bányájából és úgy döntött, barátokat fog keresni és ezentúl boldog lesz.

**Kiscsoportos improvizáció**

Mutassátok be szöveges improvizációval, mit beszéltek a kétfejű sárkányról mielőtt a magányt választotta a bányában:

I. A szülei, nagyszülei.

II. A testvérei.

III. A szomszéd sárkányok.

IV. Azok a sárkányok, akik nem barátkoztak vele, mert kétfejű volt.

**Távírat:**

Üzenhettek egy-egy mondattal a kétfejű sárkány családjának vagy ismerőseinek. Hátha megfogadják, a táviratban megírt tanácsaitokat. Minden csoport külön- külön fogalmazzon meg egy-egy üzenetet. Pl.: Ne bántsátok a testvéreteket! Játsszatok a kétfejűvel is. Azért, mert két feje van, még lehet okos. Legyetek ti is jószívűek. Elveszíthetitek őt!

Minden csapat olvassa fel táviratát.

**Narráció**

A kétfejű sárkány úgy döntött, hogy megkeresi a kétfejű sárkányok élőhelyét Tükörországban, a tükörsima tükrű, bűvös tó mellett, egy ősi sziklaüregben.

**Búcsúlevél**

Mielőtt elindul, szeretettel teli búcsúlevelet ír, mert ő senkit sem akart megbántani:

I. csapat: Anyjának.

II.csapat: Apjának.

III.csapat: Testvéreinek.

IV. csapat: A szomszéd sárkányoknak.

**Narráció**

Egy varázsigével vezetlek ki benneteket a sárkányok világából: Török Enikő Andrea: Varázsige

**Lecsendesítő játék: Kötélháló**

A kétfejű szívében oly sok volt a szeretet, hogy meg akarta osztani mindenkivel.

Ti is kimutathatjátok a szeretetet egymás iránt néhány jó szóval. A földön ugrókötelek (vagy színes cérnák) vannak. Aki sorra kerül, vegye fel a kötelet, fogja meg az egyik végét. A másikat meg adja oda valakinek, néhány kedves szó kíséretében.

Pl. Neked adom, mert segítettél. Veled mindig jól érzem magam.

**Narráció**

Ahogy a kötelek most összekötnek, annál erősebben kössön össze benneteket a szeretet és a barátság. Ne csúfoljátok és ne tagadjátok ki társaitokat. Ne okozzatok másoknak fájdalmat. Mindig a szeretet vezéreljen, mint a kétfejű sárkány barátunkat!

MELLÉKLET:

VARÁZSIGE

Török Enikő Andrea

Szende-bende legyek farka,

Handa-banda pintyek tolla,

Entyem-pentyem kutya szőre.

Most csend legyen egyelőre!

Átyim-bátyim kígyó füle,

Bege-buga szúnyog teje,

Retye-rutya béka nyála,

Változzon át minden még ma!

Láthatatlanokká teszlek!

Vissza csak holnap eresztlek!

Láthatatlanokká teszlek!

Holnap majd szélnek eresztlek!